АКАФИСТ ПРЕПОДОБНЫМ ВОЙНАМ - СХИМОНАХАМ 
АЛЕКСАНДРУ ПЕРЕСВЕТУ 
И АНДРЕЮ ОСЛЯБЕ 


КОНДАК 1 
Избрании от рождения ратницы духовнии, воспеваем вам умиленно, 
воспоминающе о подвизе вашем, и глаголы благодарныя возносим: 
Радуйтеся, Александре и Андрее, воини преподобнии (Радуйтеся, 
Алекснадре и Андрее, преподобнии воини русскии). 


Икос 1 

Ангелам небесным подобно, из воинства духовнаго явленнии войску 
русскому во укрепление, подвижницы Христовы, смиренно 
послушание исполнившии и венцы духовнии победно приявшии. Мы 
же, грешнии, к вам припадаем, подвиг ваш духовный сице славим: 
Радуйтеся, воини праведнии; радуйтеся, русския победы знамение. 
Радуйтеся, монаси благонравнии; радуйтеся, послушницы славнии. 
Радуйтеся, ратницы непобедимии; ралуйтеся Духом Божиим 
хранимии. Радуйтеся, монашеский хитон избравшии; радуйтеся, на 
поле брани просиявшии. Радуйтеся, Александре и Андрее, воини 
преподобнии. 


Кондак 2 
Видел есть Господь, яко раби вернии во святей обители подвигами 
возросте, примером иноческому житию бысте, волю Божию 
исполнившии, святыми молитвами окрепшии, Богу Вседержителю 
вопияше: Аллилуиа. 


Икос 2 
Разумом не вместити высоту подвига вашего, сердце же его радостно 
приемлет, и мы недостойнии, святих молитв ваших вопрошающе, о 
подвизе вашем знаменном с радостию возглаголем: Радуйтеся, 
поклонницы Царя Христа; радуйтеся, усерднии Христовы ратницы. 
Радуйтеся, молитвенницы обильнии; радуйтеся, Христовым Духом 
сильнии. Радуйтеся, в сонме святых российстих просиявшии; 
радуйтеся, за веру Богу жизнь предавшии. Радуйтеся, молитвами 


благоухавшии; радуйтеся, ими врагов отгнавшии. Радуйтеся, 


Александре и Андрее, воини преподобнии. 


Кондак 3 
Силою Божию просвещеннии, елеем благодатным помазаннии, на 
подвиг ратный благословеннии, в духовней брани землю русскую 
отстоявшии, святых наставников наследницы, со ангели ныне 
славословите Бога: Аллилуиа. 


Икос 3 

Имуще любовь Христову, вси блага мірстии ни во что вменисте, вси 
богатства и имения раздасте, на подвиг ради спасения духовнаго 
ушедшии, его же во страданиих обретшии, спустя столетия на победу 
вашу взираем и благодарно возопиим: Радуйтеся, монаси 
досточтимии; радуйтеся, ангели, облаченнии в схимы; радуйтеся, за 
Русь святии молитвенницы; радуйтеся, веры Христовыя светильницы; 
радуйтеся, духовно умиленнии; радуйтеся, на поле брани 
упокоеннии; радуйтеся Царствия Божия наследницы; радуйтеся, 
Ангелов святии собеседницы; радуйтеся, Александре и Андрее, воини 
преподобнии. 


Кондак 4 
На бурю вражиих напастей с духовным плачем взирали есте, да спасет 
Господь Русь православную, вашими молитвами и ныне спасаемся, с 


любовию ко Господу припадаем: Аллилуиа. 


Икос 4 
Слышавше Слово Божие, велие оное приемше, спасения шлем 
обретосте, во иночестве страсти низложивше, ножем духовным врагов 
спасения отметавше, молитвы непрестаннии ко Господу возносивше, 
победу достойно обретшии, и ныне мы победе вашей радуемся: 
Радуйтеся, схимницы смиреннии; ралуйтеся, Святым Духом 
исполнении. Радуйтеся, воини русскии; радуйтеся, шедшии тропы 
узкия. Радуйтеся, защитницы усерднии; радуйтеся, победительницы 
нерукотвореннии. Радуйтеся, Светом Христовым просиявшии; 


ралуйтеся, победу над смертию приявшии; радуйтеся, Александре и 
Андрее, воини преподобнии. 


Кондак 5 
Боготечною звездою победа ваша просияла есть, за веру Христову с 
любовию постояли есте, землю русскую от неверных языков 


очищающе, и ныне Бога победно хвалите: Аллилуиа. 


Икос 5 

Видевше Света Истины, к Солнцу Правды сердце обратисте, 
обителию Бога души соделавшии, и врага духовнаго не убоясте и 
врагу ратному не вмале ниже предасте, твердость духа вашего, яко 
урок усердный, со умилением прославляем: Радуйтеся, Евангелия 
любители; радуйтеся, воинам ратным покровители. Радуйтеся, Христа 
и Бога зрители; радуйтеся, смирению учители. Радуйтеся, воини 
мужественнии; радуйтеся, насельницы дружественнии. Радуйтеся, 
сомолитвенницы славнии; радуйтеся, семена засеявшии на Руси 
державнии. Радуйтеся, Александре и Андрее, воини преподобнии. 


Кондак 6 
Проповеданием незримым ныне сияете, землю русскую духом 
прозресте, святым праотцам воспевающе, и Отечеству меру измеристе, 
Божиим даром его восприимше, и мы ныне с усердием с Вами 
припадаем и с покаянием Богу глаголем: Аллилуиа. 


Икос 6 

Возсиял есть Христос в сердцах праведних, святих ликов узреть 
начертания не возмогли бы, аще послушание не бысте исполнили, 
сердцем ко Господу горесте, жизнь за веру сложити готовии, и мы 
укрепления духовнаго просим и со смирением восклицаем: Радуйтеся, 
благодатнии послушницы; радуйтеся Христовы ратницы. Радуйтеся, 
Богом хранимии; радуйтеся, земнии Херувими. Радуйтеся, Силу 
Божию приявшии; радуйтеся, за спасение жизнь отдавшии. Радуйтеся, 
Христа во славе сретившии; радуйтеся, в сонме праведнем светящии; 
радуйтеся, Александре и Андрее, воини преподобнии. 


Кондак 7 
Хотевше спасения единого, награды земнии с покаянием отвергшии, с 
усердием к Богу припадосте, во святой обители иноческаго образа 
сподобльшии, окормляемии благодатным наставничеством, награды 
небеснии обретосте, к Богу одесную молите: Аллилуиа. 


Икос 7 

Новии избранницы Христовы, стремена духовнии одернусте, видевше 
немощь человеческую, Богом на пути подъятии и за усердие 
возрадованнии: Радуйся, Александре, Челубея-злаго победивший; 
радуйся умерщвление от онаго приявший. Радуйся, венец за подвизи 
от Бога получивший; радуйся, Андрее, на поле ратнем главу победно 
сложивший. Радуйся, обретый упокоение; радуйся, во святых 
прославление. Радуйтеся, блазии ратницы; радуйтеся, Христовы 
подвижницы; радуйтеся, Александре и Андрее, воини преподобнии. 


Кондак 8 
Странное чудо зрим умиленно, Царица Преблагая, на подвиг воинов 
своих ты обличила еси, слыша молитвы русския и прошения. Русь 
святую ты не оставила еси, Христовых воинов во обители раиския 
приимшая, тамо они ныне благодарственно Богу взывают: Аллилуиа. 


Икос 8 

Вси святии дивятся, яко архангели небеснии отсупников диаволских 
низвергосте, тако воини преподобнии сразисте языков неправедних, с 
Именем Божиим на устах, Его заступничество призывающе. И мы, 
недостоинии и грешнии, с замиранием сердечным молим: Радуйтеся, 
ратницы непобедимии; радуйтеся, человецы, духовною скверною 
неопалимии. Радуйтеся, Богородице молитвенницы; радуйтеся, 
Христа ученицы; радуйтеся, войнам Христовым пристанище; 
радуйтеся, воинам ратным прибежище. Радуйтеся, молитвенницы 
знаменнии; радуйтеся, схимницы праведнии. Радуйтеся, Александре 
и Андрее, воини преподобнии. 


Кондак 9 


Вси помышления свои к Богу возносите, спасители земли русския, и 
ныне нас не оставляете, с плачем святым сердечным к Отцу 
Небесному взываете: Аллилуиа. 


Икос 9 

Ветии многовещаннии, яко рыбы безгласныя, не возмогут возрещи 
высоту подвига вашего, для пределов русских знаменнаго, мы же, 
окамененнии, Духа Божиего просим и с покаянием сердечным 
восклицаем: Радуйтеся, в битве духовней победу земную одержавшии; 
радуйтеся, за веру Христовую пострадавшии. Радуйтеся, воини 
победители; радуйтеся, от страстей омытии. Радуйтеся, скорбями 
иноческими очищеннии; радуйтеся, Христовым Духом 
просвешеннии. Радуйтеся, небеснии послушницы; радуйтеся, за 
Россию святии заступницы; радуйтеся, Александре и Андрее, воини 
преподобнии. 


Кондак 10 
Спасти хотите, премилосердно, души русския, защитницы всем с 
верою к вам прибегающим и молитвенно к заступничеству вашему 
взывающим. И мы, разумеюще ваше успеяние, к Богу возопиим: 
Аллилуиа. 


Икос 10 

Стена еси людем русским, славное чудо явил еси, Господи, на поле 
брани Куликовом, духовных воинов ратниками земными соделал еси, 
прославляя землю русскую, и мы благочестно к сим воинам взываем и 
их усердно славим: Радуйтеся, русския Церкви украшение; радуйтеся, 
русския земли спасение. Радуйтеся, всадницы святии; радуйтеся, 
защитницы Руси. Радуйтеся, князем святим избрании; радуйтеся, 
Богом утверждении. Радуйтеся, Евангелие приявшии; радуйтеся, в 
вере твердо постоявшии. Радуйтеся, Александре и Андрее, воини 
преподобнии. 


Кондак 11 
Пение благодарно приносим о воинех земных и небесных. Силою 
свыше укрепляемии, на подвизе ратнем просиявшии, дружину 


=) 


русскую прослависте, в убиении жизнь приемше, непрестанно ныне 


глаголете: Аллилу иа. 


Икос 11 

Светозарною свещею молитва святых отец ваших от натиска 
диаволскаго вас ограждала есть; и вы покорливии в послушании, 
суровии ко врагу иноверному, на нас с плачем взираете, а мы усердно 
взываем: Радуйтеся, святии праведницы; радуйтеся, благочестия 
ратницы. Радуйтеся, победы вместилище; радуйтеся, заветов 
Христовых хранилище. Радуйтеся, трудов покаяния стяжатели; 
ралуйтеся, победы русской зачинатели. Радуйтеся, плодов велиих 
показатели; радуйтеся, процветания Руси благовестители. Радуйтеся, 
Александре и Андрее, воини преподобнии. 


Кондак 12 
Благодати двери отверзшии, Христа во страданиих вопрашасте, 
молитвы ваши Господь приял есть, и вы возмогли есте с чистым 
сердцем славословити: Аллилуиа. 


Икос 12 

Поюще смирение ваше, его же с умилением славим. Души не отдав 
погибели, в подвизе усердном пребывасте, и камения с души 
низложивше, в Небесных Землях во веки радуетеся. И мы к вам 
припадаем и в сокрушении сердечном взываем сицевая: Радуйтеся, 
ратницы святии; радуйтеся, попечители блазии. Радуйтеся, за Россию 
молитвенницы; радуйтеся, небеснии праведницы. Радуйтеся, 
подвижницы статнии; радуйтеся, мученицы благодатнии. Радуйтеся, 
Духа Святаго приятели; радуйтеся, блаженнаго покоя получатели. 
Радуйтеся, Александре и Андрее, воини преподобнии. 


Кондак 13 
О воини святии, Александре и Андрее, христолюбивым смирением 
вашим вы Русь с колен подъяли есте, Россию прослависте, 
православную силу в земном бою показавше, знамением народу 
нашему бысте, умолите и нам, грешным, спасение и днесь Руси 


очищение и укрепление в твердыне веры православныя, мы же о вас 


всехвально Бога славим: Аллилуиа. 
(Сей кондак глаголи трижды и паки чтется 1-й икос) 


Икос 1 

Ангелам небесным подобно, из воинства духовнаго явленнии войску 
русскому во укрепление, подвижницы Христовы, смиренно 
послушание исполнившии и венцы духовнии победно приявшии. Мы 
же, грешнии, к вам припадаем, подвиг ваш духовный сице славим: 
Радуйтеся, воини праведнии; радуйтеся, русския победы знамение. 
Радуйтеся, монаси благонравнии; радуйтеся, послушницы славнии. 
Радуйтеся, ратницы непобедимии; радуйтеся, Духом Божиим 
хранимии. Радуйтеся, монашеский хитон избравшии; ралуйтеся, на 
поле брани просиявши. Радуйтеся, Александре и Андрее, воини 
преподобнии. 


КОНДАК 1 
Избрании от рождения ратницы духовнии, воспеваем вам умиленно, 
воспоминающе о подвизе вашем, и глаголы благодарныя возносим: 
Радуйтеся, Алекснадре и Андрее, воини преподобнии. 


Молитва 
Воини небеснии, ангели досточтимии, сокрушенно к вам припадаем 
и с плачем умиленным просим: Не оставите землю русскую, напасти 
от врагов терпящу, изменами исполненну, лицемерством 
диавольским задавленну. Умолите Бога Вседержителя о спасении 
народа нашего, в подвизех монахов укрепите, Церковь русскую от 
расколов, ересей, лжеучений уберегите народу русскому 
православное единство, праведное, о Бозе, умолите, войско русское в 
Православии утвердите, победы оному на полях сражения даруйте. 
Святии преподобнии воини Александре Пересвете и Андрее Ослябя, 


молите Бога о нас, грешных. Аминь. 


